– Man skal være ærlig så lenge det går, sa Høyres gruppeleder Dag Skansen i Bybane-debatten i Litteraturhuset i kveld.

Slik innledet han svaret sitt. Spørsmålet var hvordan det skal la seg gjøre å kombinere byrådets premiss om ingen vesentlig bompengeøkning, og fagfolkenes spådom om en bompengeøkning på mellom 11 og 25 kroner.

Høyres Dag Skansen er usikker på hvor stor den blir.

– Det er klart det blir krevende med ingen vesentlig bompengeøkning, og jeg er ikke sikker på om vi klarer å ikke øke den vesentlig. Men hva er vesentlig, fortsatte Skansen og måtte ta seg selv i å le litt.

– Et par kroner opp er vel et godt kollektivtilbud verdt, eller hva Tina Åsgård, spurte han til slutt.

SV IKKE MOT

Da hadde Tina Åsgård tidligere sagt at SV ikke var mot høyere bompenger, det måtte til for å begrense trafikken i Bergen. Fremskrittspartiets Eiler Macody Lund sa at det nok ble inflasjonsjusteringer, men ikke noe kjempehopp som i fjor sommer.

De tre, samt Arbeiderpartiets Geir Dale, og Venstres Julie Andersland stilte i nok en Bybane-debatt mandag kveld.

Selv om Bybane-saken ble lagt ut på høring for halvannet år siden er den ikke i mål. Tiden for å sikre en kontinuerlig bygging etter at banen står ferdig på Flesland har mest sannsynlig rent ut. Politikerne kunne ikke garantere at traseen til Åsane ble vedtatt før sommeren, selv «om det er det de jobber for».

Og fremdeles renner det helt nye og radikale Bybane-forslag inn i mailboksene til politikerne fra engasjerte bergensere.

FORHANDLES

Nå forhandles det på harde livet mellom Høyre og Frp på den ene siden, og Ap på den andre. Dersom Ap går med på å støtte et tunnellinnslag ved Kjøttbasaren har de flertall for denne løsningen.

KrF kunne først støtte denne løsningen, så meldte gruppeleder Marita Moltu at de ikke kunne støtte den. Fremdeles håper Høyre og Frp at hun og KrF snur. Onsdag, får BA opplyst, skal KrF ha et eget møte om denne saken initiert av den lokale partiledelsen.

Men ingen vet hvor mye et innslag ved Kjøttbasaren vil koste. Man vet imidlertid at det blir dyrere enn den billigste løsningen som er er langs Bryggen. Ingen vet hvor lang tid det vil ta å regulere, eller om man vil innslaget ved Kjøttbasaren regulert. Og ingen vet hvor lang tid en slik løsning vil ta å bygge.

– HVORDAN KAN DERE VITE?

SVs Tina Åsgård minnet Høyre og Frp om dette flere ganger. Hvordan, lurte hun på, kunne de garantere en liten bompengeøkning med et så usikkert tunnellinnslag. Hva gjør de som vil vedta dette tunnellinnslaget dersom det ikke lar seg bygge?

– Da må bystyret lage en ny plan for Bybanen ut av sentrum, og det er jo en del klare alternativer i bordet, svarte Dag Skansen.

Det kom lite nytt, for den som har fulgt nøye med, i løpet av debatten i Litteraturhuset. De fleste som hadde møtt opp virket å håpe på at de kunne påvirke politikerne til å gå for en lengre Fløyfjellstunnel i Sandviken.

Da vil dagens E39 bli lokalvei og Bybane-trasé, og de vil få en trafikknedgang på om lag 40 000 biler daglig. Arbeiderpartiet er for denne løsningen, og krever den skal de kunne sikre flertall for Kjøttbasaren.

Problemet er bare at dette alternativet er om lag 2 milliarder kroner dyrere, sannsynligvis, enn byrådets forslag til Bybane i Sandviken. Det gir høyere bompenger.

– Men ikke så veldig mye høyere, dersom Høyre kan gå bort fra Bymiljøtunnelen, sier Aps Geir Dale.

Og det er her stridens kjerne i forhandlingene er.